Man in motorhuis vermoor, in seil toegedraaiGert Burger. Foto: Verskaf Gert Burger (65) van Kroonstad is in sy motorhuis ingewag voor hy talle kere met ŉ mes gesteek en sy liggaam in ŉ plastiekseil toegedraai is. Burger is Saterdagoggend vroeg vlooimark toe om ŉ paar goed te gaan koop en ook dorp toe om sy vrou, Martie, se medisyne te kry,” het Linette Erasmus, Burger se dogter, gesê. “My ma het rumatoïede artritis en is bedlêend.” Burger het met sy aankoms terug by die huis vir sy vrou haar medisyne gegee. “My ouers se huis is baie veilig. Gewoonlik hou my pa met sy bakkie buite stil, dan sit hy die alarm af. Hy het by die agterdeur oopgesluit en die pakkies in die kombuis gesit.” Burger is hierna weer na buite om die bakkie in die motorhuis te trek. “Hy sou alles weer gesluit het. Daar is veiligheidshekke voor die motorhuis en die roldeur het ook ŉ slot. Hulle moes hom gegryp het toe my pa die motorhuis oopgesluit het.” Volgens Erasmus is haar pa in die nek en minstens ses keer in sy bors gesteek. “Daar was ŉ groot swart seil wat op die motorhuis se vloer uitgelê is. Hulle het my pa se liggaam in die seil toegedraai en dit met ŉ tou vasgebind. Hulle het die bakkie in die motorhuis ingetrek. Ons vermoed hulle wou dalk die liggaam verwyder.” Die moordenaars het toe die huis se sleutels gevat en die ander motor se sleutels in die huis gaan haal. “Hulle het ook my ma se kamerdeur toegetrek. Hulle moes geweet het my ma is ŉ invalide. Sy het gesien die deur is toe nadat sy wakker geword het en het my pa geroep, maar hy het nie geantwoord nie.” Volgens Erasmus het die moordenaars moontlik gedink die afstandbeheerder op die bos sleutels is die motor s’n, maar dit was egter die paniekknoppie en hulle het dit twee keer gedruk. ŉ Plaaslike veiligheidsmaatskappy, Corcomm, het op die toneel reageer. Beamptes het tevergeefs met Erasmus se ouers kontak probeer maak, waarna hulle haar gebel het. Sy het ook haar ouers in die hande probeer kry en ten einde raad na hul huis gejaag. Beamptes het intussen vasgestel dat Martie in die huis is, maar kon nie Erasmus se pa opspoor nie. Erasmus het gesien die bakkie staan in die motorhuis en het ŉ bondel swart plastiek gewaar. “Toe vat ek daaraan en voel dit is my pa.” Volgens Erasmus word kamers in die huis langs haar ouerhuis uitverhuur en staan daar ŉ woonwa langs die muur wat aan haar ouers se motorhuis grens. “Een van die moordenaars het in die woonwa gebly. Daar is ŉ mes op die woonwa se dak en bebloede klere binne-in gevind.” Die motorhuis is ŉ afdak wat toegebou is en aan die kant is die grensmure tot teen die dak verhoog. Die vermoede is dat die moordenaars deur ŉ skrefie toegang tot die motorhuis gekry en toe een van die betonmuur se panele gebreek het om te vlug. Volgens Erasmus het die veiligheidswagte met hul aankoms gesien hoe ŉ man op die motorhuis se dak hardloop en in ŉ aangrensende erf spring. Burger se selfoon en beursie word nog in dié stadium vermis. Burger sou Dinsdag 66 geword het. Burger laat nog drie kinders, Ronel, Nick en Chris, asook agt kleinkinders en een agterkleinkind agter. Die familie reël tans dat Martie in ’n versorgingsoord gaan bly. Die egpaar het 23 jaar in die huis gewoon. Kapt. Stephen Thakeng, ’n polisiewoordvoerder in die Vrystaat, het intussen bevestig ŉ 19-jarige verdagte is in hegtenis geneem in verband met die moord. Die polisie volg alle leidrade op om nog ŉ verdagte op te spoor.